Goeie nuus oor Dag ZeroFoto: Pixabay.com Mmusi Maimane, leier van die DA, het Woensdag gesê indien inwoners van Kaapstad voortgaan om water teen die huidige vlakke te verbruik en daar redelike reënval in die stad is, sal Dag Zero nie meer in 2018 plaasvind nie Maimane het dié aankondiging by ŉ mediakonferensie by die party se hoofkantoor in Kaapstad gemaak. “Net minder as twee maande gelede was die Stad Kaapstad in ŉ betreurenswaardige situasie. Daar is vir ons gesê dat die watervoorraad naby aan op is en dat krane op 12 April vanjaar sal leegloop as gevolg van die ergste droogte wat die stad nog gesien het in 100 jaar,” het partyleier gesê. Maimane het gesê hy is baie bly om aan te kondig dat krane oop sal bly in 2018. Volgens hom is waterverbruik in die stad nou tussen 510 en 520 miljoen liter per dag teenoor sowat 1,2 miljard liter in Februarie 2015. “Dié 60% vermindering in verbruik is ŉ ongelooflike prestasie en is beter as baie lande wêreldwyd wat al deur droogte in die gesig gestaar is, insluitend Sao Paulo, Melbourne en Kalifornië.” Maroela Media het vroeër berig organiseerders van die US Woordfees het onlangs gastehuise en hotelle aangemoedig om water te bespaar deur waterlose handwasmiddels te verskaf, emmers in storte te gebruik, en proppe uit baddens te verwyder en die water na baddens af te sny. Verder is feesgangers gevra om onder meer genoeg klere saam te bring sodat wasgoedwas nie nodig is nie, hulle eie handdoeke na hotelle en gastehuise te vat en dit weer terug huis toe te neem, gebruik te maak van die waterlose toilet-en-handwasopsies by die fees, en om, indien feesgangers van ŉ ander provinsie die fees bywoon, twee 5 ℓ-waterbottels saam te bring om mee gesig te was en tande te borsel. Die US Woordfees is tans aan die gang en kom op 11 Maart tot ŉ einde.